Kleuter sommer oornag ŉ miljoenêrArgieffoto (Foto: Skitterphoto, Pixabay) ŉ Driejarige seuntjie is Nieu-Seeland se jongste Bonus Bonds-pryswenner ooit nadat hy NZ$1 miljoen (byna R10 miljoen) in dié beleggingsloteryskema gewen het. Die seuntjie se Bonus Bonds-rekening is oopgemaak toe hy gebore is met slegs NZ$250 (ongeveer R2 500), wat ŉ familielid aan hom geskenk het. Die gesin het pas van vakansie af teruggekeer toe sy ouers die nuus gehoor het, berig die New Zealand Herald. “My man het in die lug met sy vuis gepomp toe hy op die telefoon was,” het die seuntjie se ma aan die koerant gesê. Die kleuter se ouers het nog altyd geglo hy is spesiaal, omdat hy op Kersdag gebore is, aldus die berig. Bonus Bonds is ŉ effektetrust met ŉ beloningskema gebaseer op kontantpryse elke maand aan persone wat op dié manier spaar. Die miljoen dollar is die grootste maandelikse prys. Die oudste Bonus Bonds-miljoenwenner is 92 jaar oud.